Reichstagas (Šventoji Romos imperija)
Reichstagas (vok. Reichstag) – Šventosios Romos imperijos institucija, atstovavusi ją sudariusioms valstybėms. Reichstagas kilo iš neformalaus imperijos kunigaikščių pasitarimo – Hoftago. Iš pradžių Reichstagas susidėjo iš dvejų rūmų: Kurfiurstų tarybos (vok. Kurfürstenrat), kuri susidėjo iš imperijos kurfiurstų (elektorių), ir Imperijos kunigaikščių tarybos (vok. Reichsfürstenrat), į kurią įėjo kitų imperijos valstybių monarchai. 1489 m. įkurti dar vieneri rūmai – Imperijos miestų taryba (vok. Reichsstädterat). Į šią tarybą įėjo laisvųjų imperijos miestų atstovai. Nuo 1663 m. Reichstagas nuolat posėdžiaudavo Rėgensburge kaip Nuolatinis Reichstagas (vok. Immerwährender Reichstag), išskyrus 1713–1714 m. laikotarpį, kai jis rinkosi Augsburge ir Austrijos įpėdinystės karo metu, kai jis buvo persikėlęs į Frankfurtą prie Maino.